b'\n_START_ARTICLE_\nSydhavsboblen\n_START_PARAGRAPH_\nSydhavsboblen (engelsk: The South Sea Bubble) er navnet p\xc3\xa5 en spekulationsb\xc3\xb8lge, som i 1720 greb et stort antal engelske aktiek\xc3\xb8bere og efter en kort periode endte i et omfattende sammenbrud._NEWLINE_Midtpunkt i spekulationsboblen var firmaet South Sea Company, et britisk selskab, som blev udsat for en voldsom spektulation i selskabets aktier i 1720. Prisen kollapsede samme \xc3\xa5r efter at have n\xc3\xa5et et h\xc3\xb8jdepunkt i august. Blandt de mange briter, som tabte store bel\xc3\xb8b ved selskabets kollaps, var videnskabsmanden Isaac Newton._NEWLINE_Baggrunden var en l\xc3\xa6ngere forudg\xc3\xa5ende velstandsperiode. Det blev siden sagt om briterne, at de ikke anede, hvad de skulle stille op med deres opsparede penge, og at "det naturlige resultat af denne tingenes tilstand var, at en m\xc3\xa6ngde projektmagere, opfindsomme s\xc3\xa5vel som t\xc3\xa5belige, \xc3\xa6rlige s\xc3\xa5vel som bedrageriske, gav sig i kast med at finde nye m\xc3\xa5der at anvende den overfl\xc3\xb8dige kapital p\xc3\xa5"._NEWLINE_Det blev siden h\xc3\xa6vdet om spekulationsb\xc3\xb8lgen under dennes h\xc3\xb8jdepunkt, at "statsm\xc3\xa6nd glemte deres politik, sagf\xc3\xb8rere deres retssale, grosserere deres kunder, l\xc3\xa6ger deres patienter, handlende deres butik, \xc3\xa6rlige debitorer deres kreditorer, pr\xc3\xa6ster deres pr\xc3\xa6dikestol og selv kvinderne deres stolthed og forf\xc3\xa6ngelighed!"\n_START_SECTION_\nF\xc3\xb8rste fase\n_START_PARAGRAPH_\nSelskabet blev oprettet i 1711 af Robert Harley, og fik eneret af den britiske regering til at drive handel i det spanske Sydamerika. Dette forudsatte, at den spanske arvef\xc3\xb8lgekrig var endt, hvilket ikke skete f\xc3\xb8r i 1713. Da krigen endelig sluttede, var handelsrettighederne, som var blevet givet, ikke s\xc3\xa5 omfattende, som Harley havde h\xc3\xa5bet. Til geng\xc3\xa6ld for eneretten k\xc3\xb8bte selskabet statsobligationer for omkring ti millioner pund. Disse blev s\xc3\xa5 k\xc3\xb8bt af spekulanter, som aktier i selskabet mod forventet 6% afkastning._NEWLINE_Den f\xc3\xb8rste handelsrejse til Sydamerika fandt ikke sted f\xc3\xb8r end i 1717, og medf\xc3\xb8rte kun en beskeden fortjeneste. \xc3\x85ret efter blev forholdet mellem Storbritannien og Spanien forv\xc3\xa6rret, og udsigterne for selskabet p\xc3\xa5 kort sigt var dermed meget d\xc3\xa5rlige. Alligevel fortsatte selskabet med at argumentere for, at det p\xc3\xa5 lang sigt ville v\xc3\xa6re meget l\xc3\xb8nsomt at investere, og p\xc3\xa5tog sig yderligere to millioner af statens g\xc3\xa6ld.\n_START_SECTION_\nBubble Act\n_START_PARAGRAPH_\nEn r\xc3\xa6kke andre lignende selskaber begyndte at s\xc3\xa6lge aktier, i de fleste tilf\xc3\xa6lde med falske p\xc3\xa5stande om handelsplaner eller bizarre id\xc3\xa9er s\xc3\xa5 som at "g\xc3\xb8re saltvand drikkeligt, bygge hospitaler til u\xc3\xa6gte b\xc3\xb8rn, bygge skibe mod pirater, importere et antal store han\xc3\xa6sler fra Spanien" eller endda "konstruere et evighedshjul". Rekorden blev dog sat med "et foretagende, hvis karakter til sin tid vil blive afsl\xc3\xb8ret". Disse fik kaldenavnet \xc2\xabbobler\xc2\xbb (eng. bubbles)._NEWLINE_I juni 1720 vedtog parlamentet Bubble Act, en lov som kr\xc3\xa6vede, at alle s\xc3\xa5danne selskaber havde et kongelig charter. South Sea Company fik umiddelbart tilsagn til sit charter, hvilket for\xc3\xb8gede tiltroen, og tidligt i juni n\xc3\xa5ede kursen op i 880 pund. Dette fik en del af aktieindehaverne til at begynde at s\xc3\xa6lge, og for at forhindre at dette f\xc3\xb8rte til et kursfald, gav direkt\xc3\xb8rerne firmaets agenter ordre om at opk\xc3\xb8be aktier, som blev udbudt til salg. Dette gjorde det muligt at holde prisen p\xc3\xa5 750 pund.\n_START_SECTION_\nToppen n\xc3\xa5s\n_START_PARAGRAPH_\nTidligt i august n\xc3\xa5ede kursen 1000 pund. Salget af aktier blev da s\xc3\xa5 stort, at man ikke kunne bremse det og holde aktiekursen under kontrol, og kursen begyndte at falde. Dette bet\xc3\xb8d, at flere af de, som havde k\xc3\xb8bt aktier p\xc3\xa5 kredit for at s\xc3\xa6lge dem kort efter (s\xc3\xa5kaldte blankosalg), gik konkurs. Kursen sank langsomt gennem august ned til 700 pund. Direkt\xc3\xb8rerne fors\xc3\xb8gte at tale den op, men lykkedes ikke, og den fortsatte at falde i september. Aktieejerne havde nu mistet tiltroen, og et salgsb\xc3\xb8lge satte ind._NEWLINE_I august indtraf noget, som yderligere forv\xc3\xa6rrede problemerne. De f\xc3\xb8rste fakturaer p\xc3\xa5 handelsvarer forfaldt, hvilket for\xc3\xa5rsagede et behov for kontanter. Derfor blev det fors\xc3\xb8gt at s\xc3\xa6lge flere aktier. Samtidigt var man blevet opm\xc3\xa6rksom p\xc3\xa5 boblef\xc3\xa6nomenet i Amsterdam og Paris, og flere blev skr\xc3\xa6mte. P\xc3\xa5 samme tid faldt John Laws Mississippi Scheme sammen i Paris, og South Seas aktier begyndte et sammenbrud._NEWLINE_Inden slutningen af september var kursen faldet helt ned til 150 pund. B\xc3\xa5de banker og guldsmede havde problemer med at f\xc3\xa5 de penge, som selskabet skyldte, og flere tusind investorer, mange af dem aristokrater, blev ruinerede. Sir Isaac Newton, som tabte 20.000 pund, sagde efterf\xc3\xb8lgende: "jeg kan kalkulere stjernenes bev\xc3\xa6gelser, men ikke menneskers galskab". Folk var rasende, og parlamentet blev indkaldt i december for at starte en efterforskning. Robert Walpole, som havde v\xc3\xa6ret mod aftalen med selskabet fra starten, m\xc3\xa5tte indf\xc3\xb8re en r\xc3\xa6kke tiltag for at genoprette folks tillid til b\xc3\xb8rssystemet.\n_START_SECTION_\nOmstrukturering\n_START_PARAGRAPH_\nEfter kollapsen blev selskabet omstruktureret med en ny ledelse og fortsatte med at drive virksomhed under samme navn indtil 1850\'erne.'